maximiliaen byder gracien goids gecosen keyser altyt
vermeerde tsrycx coninck van germanien van hongrien
van dalmatien van croatien etc. ende kaerle byden selver
gratien ertshertoge van oistryck prince van spaengnen
van beyde cecillien van jerusalem etc. hertoge van bourgoingnen
van lothryck van brabant van stier van carentien van crain
van lemburch van lucemburch ende van gelre greve van vlaenderen
van habsburch van tyrol van fierette van kieburch van artois van
bourgoingnen palatin van henegouwe van hollant van zeelant
van namen ende zuytphen mercgreven des heilichs
roomschen rycx ende bourgauw lantgreve in elzaten
heeren van vrieslant vanden windischenmarg van poertenauv
van salins ende van mechelen doen te weten dat
wy ontfanghen hebben die oitmoedige supplicatie van arnde
van rode inhoudende hoe dat omtrent sinte mertensmisse lestleden
vergadert syn geweest ten huyse van eender vrouwen
genoempt jehenne gans bynnen onsen stad van loeven lodewyck
rabbe willemine de clymmere henrick van holsbeke henrick
hubrechts als? van thienen ende die voirs suppliant met noch
anderen hueren consorten sittende ende drinckende in gelage
met eener vrouwen persoen aldaer omtrent den thien uren inden
avonde een geheeten wylen andries die keersmakere wesende
vanden geslechten van loeven met eenen genoempt pieter willekens
synen wynne oft pachtenere gewapenderhant hebbende aen twee
gardebras oft armpipen ende op syn hoof een stalen mutse
oft ferzeet ende eenen langen messe es inne gecomen ende
alsoe inne comen zynde heeft die voers. wylen andries ende zyn
voers. pachtenere gaen sitten drincken byde voirs. gesellen
ende verdroncken tsamen in biere omtrent twee stuvere ende nae
dien zy doe alsoe hadden verdroncken soe wouden die voers.
wylen andries seyde mit woerden in manieren van gramscape
ic en wille met gheven mair die de vrouwe heeft die sal
tgelach betalen op de welcke een vanden voers. twee
gesellen te weten die voers. willem de clymmere zeyde en laet daerom
egheen woerden maken ic sal selve tgelach betalen ende
nochtans en begheere ic die vrouwe niet ende syn alsoe die
voers. andries ende syn voers. pachtenere buyten voers. huyse
gegaen ende vanden voers. gesellen gesceiden naeden welcken
zy corts dair nae zijn wederom inden selven huyse gecomen ende aldaer
zynde heeft de selve wylen andries van nyeuws begonst te murmureren
opte voers. gesellen roe te stichtene ende qualic te sprekene daer op die
voers. henrick van holsbeke seyde wat andries al zyt ghy een
heerscap sullen wy dairomme uwe quade ende spytige woorden
moeten hoiren alsoe dat nae vele woerden ende wederwoorden
die voers. gesellen ende wylen andries met synen voers. pachtenere
in beyden z$$en te messe ghinghen ende sloeghen hieuwen ende
staken nae malcanderen als dat die voers. andries onder dandere
een dode wonde ontfinck vander welcker hy terstont dairnae
aflivich gewoirden es sonder datmen weet wye van hen die
wonde gaf weder die voers. suppliant lodewyck rabbe willem de
clymmere henrick van holsbeke oft ennige vanden anderen hueren
medegesellen niet temin weder doe selve suppliant hem die voers. wonde
gegeven heeft oft niet en weet hy niet hoe wel hy nochtans syn beste
dede soe hy dat vercleert om den voers. wylen andriese van synen
live te krencken ende bekent hem mede sculdich inden voers.
dootslage dwelcke hem jammerlic ende mit goeder herten leet is
ende heeft vuuytsaken van dien feyte die voers. suppliant die onnoselic
daer inne gecomen es hem yesundert moeten houden uuyten
voers. onsen lande van brabant ende en soude alnoch beduchtende ende
vreesende die strancheyt van rechte hem bynnen der voers. onsen stadt
van loevenen ende den voirs. onsen lande van brabant niet dorren houden
wandelen noch verkeeren mair were geschapen voirtaenen hem
daer uuyt te moeten absenteren ende hem houden in vremden
landen in grooten miserien ende armoeden ende zijn leven aldair
leyden ende eynden in ongevallicheyden het en were dat wy
onse gratie ende genade tot hemwerts heren ende hem tvoers.
feyt oft dootslach remitteren ende vergeven wouden om dwelcke
hy ons oitmoedelyc heeft gebeden soe eest dat wy gemerct
tgene des voers. es wy ter beden des voers. suppliant geneyght
ende willenen altyt ende besundere te desen male prefereren ende thoenen
gratie ende genade voere strancheyt van rechte hebben ter
eeren ende weerdicheyden vanden passien ons liefs heren jesus
christus die hy op sulcken dach als huden goetvrydach voere ons ende
alle kerstene meynschen heeft geleden den voers. suppliant in
gevalle als boven quytgeschonden ende vergheven schelden
quyte ende vergeven van sunderlinger gratien overmits desen
onsen brieve tvoers. feyt ende dootslach mitgaders alle
penen boeten hueren ende bruecken het zij van live leden oft goede
inde welcke hy overmits ende uuyt saken vanden voers. feyte
ende dootslage eenichssins tegen ons ende den gerichte mach
syn gevallen stellende ende settende van al den selven suppliant
wederomme in zyner eeren goeden name ende famen ende tot
allen zijnen goeden niet verbuert synde op dat hy ennige heeft
hem oirlovende ende consenterenen dat hy dien niet tegenstaende
sal mogen comen bliven keren ende verkeeren bynnen onser
voers. stadt van loeven ende alomme bynnen onsen voers.
lande van brabant gelyckerwys ende alsoe hy dede voere
die geschiedenisse vanden voers. feyte imponerende hier af
een ewich geswych onsen procureur general van brabant
onsen drosset van brabant meyer van loeven ende allen anderen
onsen officieren ende hueren stedehouderen dien dat eenichsins
aengaen mach satisfactie ierst ende voer al gedaen
den partyen geinteresseerde soe * die alnoch niet gedaen en
zy civilic alleenlic ende behoudelyc dat tot dien die
voers. suppliant gehouden sal syn dat aen ons te beteren
nae die gelegentheyt ende exigentie vanden stucke ende
die faculteyt van synen goeden ter arbitragien ende
taxatien van onsen lieven ende getruwen riddere ende
cancellier den heere van escanbeke ende van bierbeke
ende den anderen luden van onsen rade in brabant ontbieden
hier omme ende bevelen den selven onsen cancellier ende
anderen van onsen voers. rade dat voere hen geroepen die
ghene die dair omme sullen behoiren geroepen te zijne
zy procederen ** totter verificatien ende interinemente van
desen ende totter arbitragien ende taxatien vander voers.
civile beternissen indet manieren ende alsoe het behoeren
sal ende dien gedaen ende die voers. civile beternisse
gearbitreet getaxeert ende betailt synde in handen vander
ghenen van onsen rentmeesteren dien dat behoeren sal ende die welcke
gehouden sal wesen ontfanck dair af te makene tot onsen
behoef ontbeden wy voerts den selven onsen cancellier
ende anderen van onsen voers. rade onsen drosset van brabant
onsen voers. meyer van loeven ende alle andere ambachteren
richteren ende dieneren vanden smalen heeren ons voers. lants
ende huere stedehouderen nu ende namaels wesende ende een
yegelyc van hen alsoe hem toebehoirt dat zy den voers.
suppliant van desen onsen voers. gratien remissien ende quytscheldingen
*verre
** ende doen procederen
doen ende laten rastelic ende vredelyc genyeten ende gebruycken
sonder hem dair tegen te doene oft te laten gescieden aen
zijnen voers. live leden oft goeden ennige hinder stoot oft
letsel ter contrarien mair soe verre die selven suppliant oft zyne
voers. goede niet verbuert synde ten ocsuyne van desen
aengetast gearresteert oft gecommert weren zy die zonder
vertreck ontslaen ende doen ontslaen ende stellen tot geheelder
ende volcomender delivrancie behoudelic in anderen saken onsen
rechte ende eenen iegelyken anderen den zynen want onse
geliefte sulcke es ende te dien eynde dat dit vaste ende
gestentich zy ende blive tot ewigen dagen soe hebben wy
onsen zegel hier aen doen hangen gegeven opten heiligen
goeden vrydach int jaer ons heeren duysent vyfhondert
ende thiene voere paesschen ende vanden rycken van ons keyser
te wetene wetene van germanien het xxvi e ende van
hongrien het xxiie aldus stont gescreven boven opte plijke
byden keyser ende mynen heere den eertshertoge ende
geteekent j de witte
gecollacionneert ende bevonden co$$derend
metten originale by my
$$